32006R0081
L 014/8
JURNALUL OFÍCIAL AL UNIUNII EUROPENE
REGULAMENTUL (CE) NR. 81/2006 AL COMISIEI
din 18 ianuarie 2006
de modificare a Regulamentului (CEE) nr. 1538/91 în ceea ce privește denumirile care pot fi utilizate în comercializarea cărnii de pasăre în caz de restricții ale accesului păsărilor la mișcarea în aer liber
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1906/90 al Consiliului din 26 iunie 1990 privind unele standarde de comercializare a cărnii de pasăre (1), în special articolul 9,
întrucât:
(1)
Regulamentul (CEE) nr. 1538/91 al Comisiei (2) a stabilit normele de aplicare a Regulamentului (CEE) nr. 1906/90.
(2)
Pentru a proteja consumatorul împotriva afirmațiilor care ar putea fi formulate în intenția frauduloasă de a obține un preț mai ridicat decât cele aplicabile cărnii de pasăre crescută în mod „standard”, articolul 10 din Regulamentul (CEE) nr. 1538/91 enumeră exhaustiv denumirile privind modul de creștere. De asemenea, anexa IV la regulamentul menționat anterior subordonează indicarea modului de creștere respectării unor criterii precise.
(3)
Printre criteriile precise care definesc condițiile în conformitate cu care poate fi comercializată carnea de pasăre sub denumirile „creștere în semilibertate”, „creștere tradițională - în aer liber” și „creștere tradițională - în libertate totală”, este esențial accesul la mișcarea în exterior pe parcursul unei perioade din viața animalului.
(4)
Anumite restricții, inclusiv restricții veterinare, aplicate în temeiul dreptului comunitar cu scopul de a proteja sănătatea publică și animală, pot limita accesul păsărilor la mișcarea liberă.
(5)
În cazul în care producătorul nu mai poate respecta toate condițiile de creștere definite în anexa IV la Regulamentul (CEE) nr. 1538/91, acesta trebuie, în interesul consumatorului, să înceteze să utilizeze etichetarea facultativă privind modul de creștere.
(6)
Pentru a ține seama de consecințele economice pe care le pot avea aceste restricții temporare independente de voința producătorului, deoarece ansamblul filierei are nevoie de un timp de adaptare rezonabil, în special în ceea ce privește etichetarea, și cu condiția să nu fie afectată în mod substanțial calitatea produselor, este necesar să se prevadă o perioadă de tranziție în cursul căreia producătorul ar trebui să poată utiliza în continuare etichetarea privind modul de creștere.
(7)
Aplicarea acestei derogări ar trebui limitată în timp în interesul consumatorului.
(8)
Sunt necesare derogări specifice de la definițiile diferitelor moduri de creștere.
(9)
Prin urmare, Regulamentul (CEE) nr. 1538/91 ar trebui modificat în consecință.
(10)
Măsurile prevăzute de prezentul regulament sunt în conformitate cu avizul Comitetului de gestionare a cărnii de pasăre și ouălor,
ADOPTĂ PREZENTUL REGULAMENT:
Articolul 1
Anexa IV la Regulamentul (CEE) nr. 1538/91 se modifică după cum urmează:
1.
După titlul „Anexa IV” se inserează următoarea teză introductivă:
„Condițiile prevăzute la articolul 10 sunt următoarele:”.
2.
Se adaugă următorul paragraf:
„În caz de restricție, inclusiv în caz de restricție veterinară, aplicată în temeiul dreptului comunitar pentru a proteja sănătatea publică și animală și având drept efect restricționarea accesului păsărilor la mișcarea în aer liber, păsările crescute potrivit modurilor de producție descrise la primul paragraf literele (c), (d) și (e), cu excepția bibilicilor crescute în coteț, pot continua să fie comercializate cu o trimitere specială la modul de creștere pe durata restricției, dar în niciun caz mai mult de douăsprezece săptămâni.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 ianuarie 2006.